钦定古今图书集成/明伦汇编/氏族典/第283卷 > 《廖用贤尚友录》 > 黄香
## 钦定古今图书集成/明伦汇编/氏族典/第283卷 > 《廖用贤尚友录》 > 黄香

按《后汉书黄香传》：“香字文彊，江夏安陆人也。年九岁
失母，思慕憔悴，殆不免丧，乡人称其至孝。年十二，太
守刘护闻而召之，署门下孝子，甚见爱敬。香家贫，内
无仆妾，躬执苦勤，尽心奉养。遂博学经典，究精道术，
能文章，京师号曰‘天下无双，江夏黄童’。”初除郎中，元
和元年，肃宗诏香诣东观读所未尝见书。告休归后，
“召诣安福殿言政事，拜尚书郎，数陈得失。”永元四年，
拜左丞。六年，累迁尚书令。后以为东郡太守。香上疏
让，帝亦惜香干用，久习旧事，复留为尚书令。是后遂
管枢机，甚见亲重。而香亦祗勤物务，忧公如家。在位
多所荐达，宠遇甚盛。延光元年，迁魏郡太守。时被水
年饥，乃分奉禄及所得赏赐，班赡贫者。于是丰富之
家各出义谷，助官禀贷，荒民获全。后坐水潦事免，数
月，卒于家。